Ritratt: Miguela Xuereb .td_uid_2_61b4a7b8981bb_rand.td-a-rec-img{text-align:left}.td_uid_2_61b4a7b8981bb_rand.td-a-rec-img img{margin:0 auto 0 0} Il-Partit Nazzjonalista appella lill-Ministru għall-Edukazzjoni Justyne Caruana biex minnufih tippubblika r-rapport tal-Kummissarju tal-Istandards dwar l-allegat ksur ta' etika. Fi stqarrija l-Partit Nazzjonalista qal li aktar mar-rapport jiġi ppubblikat malajr u tittieħed azzjoni kontra Caruana, s-settur tal-edukazzjoni jimxi 'l quddiem aktar malajr. Ilbieraħ ġie żvelat li l-Kummissarju għall-Istandards George Hyzler ikkonkluda l-investigazzjoni tiegħu dwar il-kuntratt mogħti lil Daniel Bogdanovic u sab ksur ta' etika minn naħa tal-Ministru għall-Edukazzjoni Justyne Caruana. Dan hekk kif għadda r-rapport lill-Ispeaker Anġlu Farrugia għall-kunsiderazzjoni. Newsbook.com.mt jinsab infurmat li Dr Hyzler issottometta r-rapport tiegħu dwar dan il-każ lill-Kumitat Permanenti tal-Kamra tad-Deputati dwar l-Istandards fil-Ħajja Pubblika skont id-dispożizzjonijiet tal-Att dwar Standards fil-Ħajja Pubblika. Il-PN qal li Robert Abela diġà għażel żewġ Ministri tal-Edukazzjoni li ma laħqux l-aspetattivi. Il-PN ħeġġeġ lil Prim Ministru biex jieħu s-settur edukattiv aktar bis-serjetà u jsib ministru ieħor addattat minnufih. "Malta għandha bżonn ministru tal-edukazzjoni li jipprijoritizza pagi aħjar għall-għalliema, mhux impjiegi ta' €5,000 fix-xahar għall-għarus tagħhom" qal il-PN Kien il-kandidat indipendenti Prof. Arnold Cassola li f'Marzu talab lill-Kummissarju għall-Istandards biex jinvestiga l-kuntratt li ngħata lil Bogdanovic mill-Ministru Caruana. Il-Kummissarju Hyzler kien intalab jinvestiga d-deċiżjoni tal-Ministeru tal-Edukazzjoni li jagħti kuntratt ta' €5,000 fix-xahar lill-eks futboler internazzjonali. Il-Partit Nazzjonalista żied jgħid li dan l-iskandlu wera li Caruana mhix tajba għall-ħajja pubblika, għalhekk jekk Abela verament jemmen li jrid jgħolli l-istandards, għandu minnufih ineħħiha mill-grupp parlamentari tiegħu. Justyne Caruana misjuba ħatja ta' ksur ta' etika mill-Kummissarju tal-Istandards .td_uid_3_61b4a7b89875f_rand.td-a-rec-img{text-align:left}.td_uid_3_61b4a7b89875f_rand.td-a-rec-img img{margin:0 auto 0 0}